ดาวโจนส์ปิดปรับขึ้นขณะตลาดจับตาปัญหาหนี้กรีซ
ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (30 มิ.ย.) เนื่องจากนักลงทุนเข้ามาช้อนซื้อเก็งกำไรหลังจากดาวโจนส์ร่วงลงอย่างหนักเมื่อวันจันทร์ อย่างไรก็ตาม นักลงทุนระมัดระวังการซื้อขายและจับตาดูวิกฤตหนี้สินของกรีซอย่างใกล้ชิด โดยกรีซจะจัดทำประชามติในช่วงสุดสัปดาห์นี้ เพื่อให้ประชาชนชี้ขาดว่าจะรับเงื่อนไขในข้อตกลงให้ความช่วยเหลือทางการเงินจากทางเจ้าหนี้หรือไม่
1 ก.ค. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิดวานนี้ (30 มิ.ย.) ที่ 17,619.51 จุด เพิ่มขึ้น 23.16 จุด หรือ +0.13%, ดัชนี NASDAQ ปิดที่ 4,986.87 จุด เพิ่มขึ้น 28.40 จุด หรือ +0.57% และดัชนี S&amp;P 500 ปิดที่ 2,063.11 จุด เพิ่มขึ้น 5.47 จุด หรือ +0.27%
ตลาดหุ้นนิวยอร์กดีดตัวขึ้นเนื่องจากแรงซื้อเก็งกำไร อย่างไรก็ตาม ภาวะการซื้อขายโดยรวมยังคงได้รับแรงกดดันจากความวิตกกังวลเกี่ยวกับวิกฤตหนี้สินของกรีซ โดยกรีซมีกำหนดชำระหนี้ 1.6 พันล้านยูโรแก่ IMF ในวันที่ 30 มิ.ย. และการผิดนัดชำระหนี้อาจส่งผลให้กรีซต้องออกจากยูโรโซน
ทั้งนี้ หลังจากตลาดหุ้นนิวยอร์กปิดทำการแล้ว IMF ได้ออกแถลงการณ์ยืนยันว่า กรีซยังไม่ได้ชำระหนี้มูลค่า 1.6 พันล้านยูโรให้กับ IMF ตามกำหนดเมื่อวานนี้ (30 มิ.ย.) ซึ่งทำให้กรีซกลายเป็นประเทศที่พัฒนาแล้วประเทศแรกที่ผิดนัดชำระหนี้ IMF ขณะที่นักลงทุนจับตาดูกรีซจะจัดทำประชามติในวันที่ 5 ก.ค.เพื่อให้ประชาชนชี้ขาดว่าจะรับหรือไม่รับเงื่อนไขในข้อตกลงให้ความช่วยเหลือทางการเงินจากทางเจ้าหนี้
รายงานระบุว่า รัฐมนตรีคลังยูโรโซนได้จัดการประชุมทางไกลฉุกเฉินขึ้นเมื่อวานนี้ เวลา 19.00 น.ตามเวลากรุงบรัสเซลส์ ประเทศเบลเยียม หรือเวลา 24.00 น.เมื่อคืนที่ผ่านมาตามเวลาไทย เพื่อหารือเกี่ยวกับข้อเสนอจากรัฐบาลกรีซที่ยูโรกรุ๊ปได้รับมาในช่วงบ่ายวานนี้ ซึ่งในข้อเสนอดังกล่าว รัฐบาลกรีซขอความช่วยเหลือทางการเงินจากทางเจ้าหนี้ยุโรปเป็นเวลา 2 ปี
นักลงทุนจับตาดูข้อมูลเศรษฐกิจที่สำคัญของสหรัฐในคืนนี้ตามเวลาไทย รวมถึงตัวเลขจ้างงานเดือนมิ.ย.จาก ADP, ดัชนีผู้จัดการฝ่ายจัดซื้อ (PMI) ภาคการผลิตเดือนมิ.ย., ดัชนีภาคการผลิตเดือนมิ.ย.จากสถาบันจัดการด้านอุปทานของสหรัฐ (ISM) และค่าใช้จ่ายด้านก่อสร้างเดือนพ.ค.